
చెన్నై: గత మూడు నెలలుగా వార్తల్లో నిలుస్తూ యావత్ దేశాన్ని తమవైపు తిప్పుకున్న తమిళనాడులో పన్నీర్ సెల్వం తిరుగుబాటుతో మళ్లీ రాజకీయ సునామీ వచ్చింది. సౌమ్యుడిగా, విధేయుడిగా ఉండి తమిళనాడు దివంగత ముఖ్యమంత్రి జయలలిత మన్ననలు అందుకున్న ఆయన శశికళ నియంతృత్వ ధోరణితో తిరుగుబాటు బావుటా ఎగురవేశానన్నారు. అయితే తన పదవికి రాజీనామా చేసి ఆపద్ధర్మ ముఖ్యమంత్రిగా కొనసాగుతున్నారు.  రాజకీయ చట్రంలో తిరుగుతున్న ఆయన పాలనపై దృష్టి అంతంత మాత్రంగానే సాగుతోంది. తన కేబినెట్లోనే అసమ్మతి రేగి, చీలిక ఏర్పడటంతో శాఖలన్నీ నిశ్చలంగా మారిపోయాయి. తిరుగుబాటుతో పార్టీ పదవి నుంచి ఉద్వాసనకు గురయ్యారు. ముఖ్యమంత్రిగా అధికారులను ఆదేశిస్తున్నా.. అధికార పార్టీ బాధ్యతలు తన చెప్పుచేతల్లో ఉంచుకున్న శశికళ తన ఆదేశాలను పాటించాలని హుకుం జారీ చేస్తున్నారు. దీంతో ఎవరి ఆదేశాలను అమలు చేయాలో అర్థం కాక అధికారులు తలలు పట్టుకుంటున్నారు. ఏ క్షణాన ఏం జరుగుతుందో తెలీక కొట్టుమిట్టాడుతున్నారు. ఏ ఒక్కరి ఆదేశాలు పాటించినా వేరొకరు ఆగ్రహం వ్యక్తం చేస్తారోనని, దానివల్ల ఇబ్బందులు కొనితెచ్చుకునే అవకాశముందని భయపడుతూ నిట్టూర్చుతున్నారు. దీంతో పాలనా వ్యవస్థ స్తంభించిపోతోంది. జయలలిత ఉన్నన్ని రోజులూ అభివృద్ధి పథంలో సాగిన పాలన గత రెండు నెలలుగా  జరుగుతున్న పరిణామాలతో ఇబ్బందులు పడుతున్నామని ప్రజలు కూడా అంటున్నారు. పరిస్థితి అదుపులోకి వస్తే తప్ప ప్రజా సమస్యలపై పట్టించుకునే నాథుడు కనబడటం లేదు. ప్రస్తుత పరిస్థితిని గమనిస్తే ఇప్పట్లో రాజకీయ అనిశ్చితి ఓ కొలిక్కి వచ్చేలా కనబడటం లేదు. శశికళ, పన్నీర్ సెల్వం ఇరువురూ అసెంబ్లీలో తమ బలనిరూపణ చేసుకుంటామని సవాల్ విసురుతున్నారు. ఈ నేపథ్యంలో పాలన సక్రమంగా సాగాలంటే కొన్ని రోజులు వేచి చూడాల్సిందే.

chennai: gatha moodu nelalugaa vaartallo nilustuu yavat deshaanni tamavaipu tippukunna tamilanaadulo pannir selvam tirugubaatuto malli rajakeeya sunami vachindi. soumyudigaa, vidheyudigaa undi tamilanadu divangata mukhyamantri jayalalita mannanalu andukunna aayana sasikala niyantrutva dhoranitho tirugubaatu bavuta eguravesaanannaaru. ayithe tana padaviki rajinama chesi aapaddharma mukhyamantrigaa konasaagutunnaaru.  rajakeeya chatramlo tirugutunna aayana paalanapai drushti antanta maatramgaane saagutondi. tana kebinetlone asammati regi, cheelika erpadatamtho saakhalannii nischalamgaa maripoyayi. tirugubaatuto party padavi nunchi udvaasanaku gurayyaru. mukhyamantrigaa adhikaarulanu aadesistunna.. adhikara party baadhyatalu tana cheppuchetallo unchukunna sasikala tana aadesaalanu paatinchaalani hukum jaarii chestunnaru. deentho evari aadesaalanu amalu cheyalo artham kaaka adhikaarulu talalu pattukuntunnaaru. e kshanaana yem jarugutundo teleeka kottumittaadutunna. e okkari aadesaalu patinchina verokaru aagraham vyaktam chestaronani, daanivalla ibbandulu konitechukune avakaasamundani bhayapadutuu nittoorchutunnaaru. deentho palana vyavastha stambhinchipotondi. jayalalita unnanni rojuluu abhivruddhi pathamlo saagina paalana gatha rendu nelalugaa  jarugutunna parinaamaalatoe ibbandulu padutunnamani prajalu kuudaa antunnaru. paristhiti adupuloki vaste tappa praja samasyalapai pattinchukune nathudu kanabadatam ledu. prastuta paristhitini gamaniste ippatlo rajakeeya anischiti oo kolikki vachela kanabadatam ledu. sasikala, pannir selvam iruvuruu assembleelo tama balaniroopana chesukuntamani sawal visurutunnaaru. ee nepathyamlo paalana sakramamgaa sagalante konni rojulu vechi chudalsinde.